L-UE tilqa' l-qbil milħuq bejn l-Istati Uniti u l-Federazzjoni Russa biex jiġi estiż għal ħames snin oħra t-Trattat START Ġdid. L-UE tagħti l-akbar importanza lit-Trattat START Ġdid u tqisu bħala kontribut kruċjali għas-sigurtà internazzjonali u Ewropea. It-tnaqqis ta' ħażniet nukleari strateġiċi skjerati taħt it-Trattat START ġdid, li żdied b'mod partikolari permezz tal-mekkaniżmu ta' verifika b'saħħtu tiegħu, ikkontribwixxa għall-implimentazzjoni tal-Artikolu VI tat-Trattat dwar in-Nonproliferazzjoni (TNP) permezz tat-tnaqqis ġenerali fil-ħażniet globali skjerati. Billi jżid il-prevedibbiltà u l-fiduċja reċiproka bejn l-akbar żewġ Stati b'armi nukleari, dan it-Trattat jillimita l-kompetizzjoni strateġika u jżid l-istabbiltà strateġika. L-UE tenfasizza l-ħtieġa li jiġu ppreservati u avvanzati aktar il-kontroll ġenerali tal-armi, id-diżarm, u l-proċessi ta' nonproliferazzjoni. Filwaqt li nfakkru fl-obbligi, għall-Istati kollha li għandhom armi nukleari, previsti fl-Artikolu VI tat-TNP, nissottolinjaw li ż-żewġ Stati b'armi nukleari li għandhom l-akbar ħażniet għandhom responsabbiltà speċjali fil-qasam tad-diżarm nukleari u l-kontroll tal-armi. Aħna ninkoraġġixxu li jintlaħaq tnaqqis ulterjuri fil-ħażniet tagħhom inkluż armi nukleari strateġiċi u mhux strateġiċi, skjerati u mhux skjerati u biex ikun hemm aktar diskussjonijiet dwar it-tisħiħ tal-fiduċja, it-trasparenza, it-tnaqqis tar-riskji, inkluż miżuri strateġiċi u ta' tnaqqis tar-riskji nukleari, attivitajiet ta' verifika, biex iwittu t-triq għal ftehimiet futuri dwar il-kontroll tal-armi u rappurtar saħansitra aktar b'saħħithom. F'dan ir-rigward, l-UE tilqa' t-trasparenza akbar murija minn xi stati membri b'armi nukleari dwar id-duttrini tagħhom u l-armi nukleari li għandhom fil-pussess tagħhom u tappella lil oħrajn biex jagħmlu l-istess.